PMIndiaData/PMIndiaSum huggingface dataset:
କେନ୍ଦ୍ର କ୍ୟାବିନେଟ ମଞ୍ଜୁରି : ୩ ଲକ୍ଷ ଟଙ୍କା ପର୍ଯ୍ୟନ୍ତ ସ୍ୱଳ୍ପ ଅବଧି କୃଷି ଋଣ ଉପରେ ମିଳିବ ବାର୍ଷିକ ୧.୫ ପ୍ରତିଶତ ସୁଧ ରିହାତି

ତିନି ଲକ୍ଷ ଟଙ୍କା ପର୍ଯ୍ୟନ୍ତ ସ୍ୱଳ୍ପ ଅବଧିର କୃଷି ଋଣ ଉପରେ ବାର୍ଷିକ ୧.୫ ପ୍ରତିଶତ ସୁଧ ରିହାତି ଯୋଗାଇ ଦେବେ କେନ୍ଦ୍ର ସରକାର । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ସବୁ ଋଣ ଲଗାଣକାରୀ ସଂସ୍ଥା ପାଇଁ ୧.୫ ପ୍ରତିଶତ ସୁଧ ରିହାତି ପ୍ରସ୍ତାବକୁ ମଞ୍ଜୁରି ମିଳିଛି । ତେଣୁ ସବୁ ଋଣ ଲଗାଣକାରୀ ଆର୍ଥିକ ସଂସ୍ଥା ଯଥା: ସରକାରୀ ବ୍ୟାଙ୍କ, ଘରୋଇ ବ୍ୟାଙ୍କ, କ୍ଷୁଦ୍ର ଆର୍ଥିକ ବ୍ୟାଙ୍କ, ଆଞ୍ଚଳିକ ଗ୍ରାମୀଣ ବ୍ୟାଙ୍କ, ସମବାୟ ବ୍ୟାଙ୍କ ଏବଂ ବାଣିଜ୍ୟିକ ବ୍ୟାଙ୍କମାନଙ୍କ ସହ ସିଧାସଳଖ ଯୋଡ଼ି ହୋଇଥିବା କମ୍ପ୍ୟୁଟରୀକୃତ ପ୍ରାଥମିକ କୃଷି ସମିତିମାନଙ୍କୁ ବାର୍ଷିକ ଦେଢ଼ ପ୍ରତିଶତ ସୁଧ ରିହାତି ମିଳିବ । ଆର୍ଥିକ ଋଣ ଲଗାଣକାରୀ ସଂସ୍ଥାମାନେ ଏହି ଦେଢ଼ ପ୍ରତିଶତ ସୁଧ ରିହାତି ସୁବିଧା ଚାଷୀମାନଙ୍କୁ ଯୋଗାଇ ଦେବେ । ୨୦୨୨-୨୩ ଆର୍ଥିକ ବର୍ଷ ଠାରୁ ୨୦୨୪-୨୫ ଆର୍ଥିକ ବର୍ଷ ପର୍ଯ୍ୟନ୍ତ ୩ ଲକ୍ଷ ଟଙ୍କା ପର୍ଯ୍ୟନ୍ତ ସ୍ୱଳ୍ପ ଅବଧି ବିଶିଷ୍ଟ କୃଷି ଋଣ ଉପରେ ଏହି ରିହାତି ସୁବିଧା ମିଳିବ। ସୁଧ ଛାଡ଼ ସୁବିଧା ନିମନ୍ତେ କାର୍ଯ୍ୟକାରୀ ହେବାକୁ ଥିବା ଏହି ଯୋଜନାରେ ୨୦୨୨-୨୩ ଆର୍ଥିକ ବର୍ଷ ଠାରୁ ୨୦୨୪-୨୫ ଆର୍ଥିକ ବର୍ଷ ପର୍ଯ୍ୟନ୍ତ ୩୪ ହଜାର ୮୫୬ କୋଟି ଟଙ୍କା ଖର୍ଚ୍ଚ ହେବ । ଏଥିପାଇଁ ଅତିରିକ୍ତ ବଜେଟ୍‌ ବ୍ୟବସ୍ଥା କରାଯାଇଛି । ଲାଭ: ସୁଧ ରିହାତିରେ ବୃଦ୍ଧି କାରଣରୁ କୃଷି ଋଣ ଯୋଗାଣରେ ସ୍ଥିରତା ସୁନିଶ୍ଚିତ ହେବ । ଋଣପ୍ରଦାନକାରୀ ସଂସ୍ଥା, ବିଶେଷ କରି ଆଞ୍ଚଳିକ ଗ୍ରାମୀଣ ବ୍ୟାଙ୍କ ଏବଂ ସମବାୟ ବ୍ୟାଙ୍କମାନଙ୍କର ଆର୍ଥିକ ସ୍ଥିତିରେ ସୁଧାର ଆସିବ ଏବଂ ଅଧିକ ଋଣ ଦେବାକୁ ସେମାନେ ସକ୍ଷମ ହୋଇପାରିବେ । ଏହା ଗ୍ରାମୀଣ ଅର୍ଥବ୍ୟବସ୍ଥାରେ ଯଥେଷ୍ଟ କୃଷି ଋଣ ଉପଲବ୍ଧ କରାଇବ । ପାଣ୍ଠି ବାବଦ ଖର୍ଚ୍ଚରେ ବୃଦ୍ଧିକୁ ସହ୍ୟ କରିବାରେ ବ୍ୟାଙ୍କମାନେ ସକ୍ଷମ ହେବେ ଏବଂ କୃଷକମାନଙ୍କୁ ସେମାନଙ୍କର କୃଷି ଆବଶ୍ୟକତା ପାଇଁ ଋଣ ପ୍ରଦାନ କରିପାରିବେ । ଏହାଦ୍ବାରା ଅଧିକରୁ ଅଧିକ ଚାଷୀ ଋଣର ଲାଭ ପାଇପାରିବେ । ଏହାବ୍ୟତୀତ ନିଯୁକ୍ତି ସୁଯୋଗ ସୃଷ୍ଟିରେ ସହାୟତା ମିଳିବ । କାରଣ ସ୍ୱଳ୍ପ ଅବଧି କୃଷି ଋଣ ପଶୁପାଳନ, କୁକ୍କୁଟ ପାଳନ, ମତ୍ସ୍ୟ ପାଳନ ସମେତ ସବୁ କୃଷି ଏବଂ ଆନୁସଙ୍ଗିକ କାର୍ଯ୍ୟରେ ସହାୟତା ପାଇଁ ପ୍ରଦାନ କରାଯାଇଥାଏ । ଚାଷୀମାନେ ବାର୍ଷିକ ୪% ସୁଧ ହାରରେ ସ୍ୱଳ୍ପକାଳୀନ କୃଷି ଋଣ ନେବା ଜାରି ରଖିପାରିବେ ଏବଂ ଠିକ୍‌ ସମୟରେ ଋଣ ପରିଶୋଧ ନିମନ୍ତେ ସକ୍ଷମ ହେବେ ।
ଚୌରି ଚୌରା ଘଟଣାର ଶହେ ବର୍ଷ ପୂର୍ତ୍ତି ଅବସରରେ ପ୍ରଧାନମନ୍ତ୍ରୀ ସ୍ୱାଧୀନତା ସଂଗ୍ରାମର ନାୟକମାନଙ୍କୁ ମନେ ପକାଇଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଚୌରି ଚୌରା ଘଟଣାର ଶହେ ବର୍ଷ ପୂରଣ ଅବସରରେ ଆମର ସ୍ୱାଧୀନତା ସଂଗ୍ରାମର ନାୟକମାନଙ୍କୁ ମନେ ପକାଇଛନ୍ତି । ଏହି ଘଟଣାର ଶତବାର୍ଷିକୀ ଉତ୍ସବ ଆରମ୍ଭ ହେବା ସମୟରେ ସେ ଗତ ବର୍ଷ ପ୍ରଦାନ କରିଥିବା ଭାଷଣ ମଧ୍ୟ ସେୟାର କରିଥିଲେ । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ଆଜି ଆମେ ଚୌରି ଚୌରା ଘଟଣାର ଶହେ ବର୍ଷ ପାଳନ କରୁଛୁ । ଗତ ବର୍ଷ ଠାରୁ ଯେତେବେଳେ ଏହି ଘଟଣାର ଶତବାର୍ଷିକୀ ଉତ୍ସବ ଆରମ୍ଭ ହୋଇଥିଲା ସେତେବେଳେ ମୁଁ ମୋର ଅଭିଭାଷଣ ପ୍ରଦାନ କରିଥିଲି । ମୁଁ ଆମର ସ୍ୱାଧୀନତା ସଂଗ୍ରାମର ନାୟକମାନଙ୍କୁ ସ୍ମରଣ କରିବା ସହିତ ବିଭିନ୍ନ ବିଷୟ ଉପରେ କହିଥିଲି ।”
ରାଷ୍ଟ୍ରୀୟ ଶିକ୍ଷଣ ନ୍ୟାସ ଗଠନ ପ୍ରସ୍ତାବକୁ କେନ୍ଦ୍ର କେବିନେଟର ମୋହର

ଦେଶରେ ପ୍ରଥମ କରି ଏକ ରାଷ୍ଟ୍ରୀୟ ଶିକ୍ଷଣ ନ୍ୟାସ ଗଠନ ଓ କାର୍ଯ୍ୟକ୍ଷମ କରାଯିବ । କେନ୍ଦ୍ର ସରକାର ଡିଜିଟାଲ ଇଣ୍ଡିଆ ଅଭିଯାନ ଅଧିନରେ ଏହି କାର୍ଯ୍ୟକ୍ରମ ହାତକୁ ନେବେ । ଆଜି (୨୭.୧୦.୨୦୧୬) ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କେବିନେଟର ବୈଠକରେ ଏହି ନିଷ୍ପତ୍ତି ନିଆଯାଇଛି । ଆଗାମୀ ତିନିମାସ ମଧ୍ୟରେ ଏହି ନ୍ୟାସ ଗଠନ କରାଯିବ ଏବଂ ୨୦୧୭-୧୮ ଶିକ୍ଷା ବର୍ଷ ସୁଦ୍ଧା ସମଗ୍ର ଦେଶରେ ଏହାକୁ କାର୍ଯ୍ୟକ୍ଷମ କରାଯିବ । ଗତ ୨୦୧୬-୧୭ ଆର୍ଥିକ ବର୍ଷର ବଜେଟ ଅଭିଭାଷଣରେ ଅର୍ଥ ମନ୍ତ୍ରୀ ଏହି ଜାତୀୟ ଡିଜିଟାଲ ଶିକ୍ଷଣ ନ୍ୟାସ ଗଠନ ବିଷୟରେ ସମ୍ୟକ ସୂଚନା ଦେଇଥିଲେ । ସ୍କୁଲ, କଲେଜ ଏବଂ ବିଭିନ୍ନ ଉଚ୍ଚ ଶିକ୍ଷା ସଂସ୍ଥାନର ସାର୍ଟିଫିକେଟ, ଡିଗ୍ରୀ ସାର୍ଟିଫିକେଟ, ଏକାଡେମିକ ପୁରସ୍କାର, ବିଭିନ୍ନ ଶିକ୍ଷଣ ଉପାଧି ଏହି ଡିଜିଟାଲ ଶିକ୍ଷଣ ନ୍ୟାସ ଜରିଆରେ ଉପଲବ୍ଧ ହେବ । ସିକ୍ୟୁରିଟି ନ୍ୟାସ ଢ଼ାଂଚାରେ ଏହି ନୂତନ ରାଷ୍ଟ୍ରୀୟ ଶିକ୍ଷଣ ନ୍ୟାସ କାର୍ଯ୍ୟ କରିବ । ସେବି ଆଇନ ୧୯୯୨ ଅଧିନରେ ପରିଚାଳିତ ଏନଏସଡିଏଲ ଡାଟା ବେସ ମେନେଜମେଂଟ ଲିମିଟେଡ ଏବଂ ସିଡିଏସଏଲ ଭେଂଚର୍ସ ଲିମିଟେଡ ରାଷ୍ଟ୍ରୀୟ ଶିକ୍ଷଣ ନ୍ୟାସକୁ କାର୍ଯ୍ୟକ୍ଷମ କରିବା ଦାୟୀତ୍ଵ ନେବ । ତେବେ ଏହି ବ୍ୟବସ୍ଥା ଭିତରେ ସାମିଲ ହେବାକୁ ଥିବା ଶିକ୍ଷଣ ସଂସ୍ଥାନମାନେ ଡିଜିଟାଲ ଡାଟା ଅପଲୋଡ ସତ୍ୟନିଷ୍ଠତାର ଉତରଦାୟୀତ୍ଵ ନେବେ । ରାଷ୍ଟ୍ରୀୟ ଶିକ୍ଷଣ ନ୍ୟାସରେ ସାମିଲ ହେବା ପାଇଁ ସମସ୍ତ ଯୋଗ୍ୟ ବିବେଚିତ ଶିକ୍ଷା ସଂସ୍ଥାନ, ବୋର୍ଡ, ଆନୁସଂଗିକ ସଂସ୍ଥା, ଛାତ୍ର-ଛାତ୍ରୀ, ବ୍ୟବହାରକାରୀ, ସରକାରୀ ସଂସ୍ଥାନ ଆଦି ବିଧିବଦ୍ଧ ଭାବେ ପଞ୍ଜିକୃତ ହେବାକୁ ପଡିବ । ପଞ୍ଜିକୃତ ବ୍ୟବହାରକାରୀ ଦରଖାସ୍ତ କରିବା ଦିନହିଁ ତାଙ୍କ ଅନୁରୋଧକୁ ତର୍ଜମା/ଯାଂଚ କରି ରାଷ୍ଟ୍ରୀୟ ଶିକ୍ଷଣ ନ୍ୟାସ ଆବଶ୍ୟକ ସାର୍ଟିଫିକେଟ ବା ଦସ୍ତାବିଜ ଅନଲାଇନରେ ପ୍ରଦାନ କରିବେ ।
ମିନିକୟ, ଥୁଣ୍ଡି ବେଳାଭୂମି ଓ କଦମତ ବେଳାଭୂମି ସମ୍ମାନଜନକ ବ୍ଲୁ ବିଚ୍ ତାଲିକାରେ ସ୍ଥାନ ପାଇଥିବାରୁ ଲାକ୍ଷାଦ୍ୱୀପବାସୀଙ୍କୁ ଅଭିନନ୍ଦନ ଜଣାଇଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ, ମିନିକୟ, ଥୁଣ୍ଡି ବେଳାଭୂମି ଓ କଦମଚ ବେଳାଭୂମି ସମ୍ମାନଜନକ ବ୍ଲୁ ବିଚ (ବିଶ୍ୱର ସ୍ୱଚ୍ଛ ବେଳାଭୂମିଗୁଡିକୁ ପ୍ରଦାନ କରାଯାଉଥିବା ଇକୋ- ଲେବଲ) ତାଲିକାରେ ସ୍ଥାନିତ ହୋଇଥିବାରୁ ଲାକ୍ଷାଦ୍ୱୀପବାସୀଙ୍କୁ ଶୁଭେଚ୍ଛା ଜଣାଇଛନ୍ତି । ଭାରତର ଆକର୍ଷଣୀୟ ତଟ ରେଖା ଓ ବେଳାଭୂମି ସ୍ୱଚ୍ଛତା ପାଇଁ ଦେଶବାସୀଙ୍କ ଉତ୍ସାହକୁ ପ୍ରଶଂସା କରିଛନ୍ତି । କେନ୍ଦ୍ର ପରିବେଶ, ଜଙ୍ଗଲ ଓ ଜଳବାୟୁ ପରିବର୍ତ୍ତନ ମନ୍ତ୍ରୀ ଶ୍ରୀ ଭୂପେନ୍ଦ୍ର ସିଂହ ଯାଦବଙ୍କ ଏକ ଟ୍ୱିଟକୁ ଶେୟାର କରି ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି; “ବହୁତ ବଢିଆ ! ଏହି ସଫଳତା ପାଇଁ ବିଶେଷ କରି ଲାକ୍ଷାଦ୍ୱୀପବାସୀଙ୍କୁ ଅଭିନନ୍ଦନ । ଭାରତର ତଟ ରେଖା ଆକର୍ଷଣୀୟ ଓ ବେଳାଭୂମି ସ୍ୱଚ୍ଛତାକୁ ଆଗେଇ ନେବା ପାଇଁ ଦେଶବାସୀଙ୍କ ମଧ୍ୟରେ ଉତ୍ସାହ ପରିଲକ୍ଷିତ ହେଉଛି ।”
ଭାରତ ସରକାରଙ୍କ ପ୍ରେସ ସମୂହର ମିଶ୍ରଣ ଓ ଆଧୁନିକୀକରଣ ପ୍ରସ୍ତାବକୁ କ୍ୟାବିନେଟ ମଞ୍ଜୁରି,

ଦେଶର ବିଭିନ୍ନ ସ୍ଥାନରେ ଥିବା ଭାରତ ସରକାରଙ୍କ 17ଟି ମୁଦ୍ରଣ ପ୍ରେସର ମିଶ୍ରଣ ଏବଂ ଆଧୁନିକୀକରଣ କରାଯିବ । 17ଟି ପ୍ରେସ ୟୁନିଟକୁ 5ଟି ୟୁନିଟରେ ପରିଣତ କରାଯିବ । ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଏହି ନିଷ୍ପତ୍ତି ନିଆଯାଇଛି । ବର୍ତ୍ତମାନ ସରକାରୀ ପ୍ରେସଗୁଡିକର ପରିସରରେ ଥିବା ବଳକା ଜମିକୁ ବ୍ୟବସାୟ ଦୃଷ୍ଟିରୁ ଲାଭଜନକ କରାଯିବ । ସେହି ଅର୍ଥରେ 5ଟି ମିଶ୍ରିତ ସରକାରୀ ପ୍ରେସର ଆଧୁନିକୀକରଣ ଓ ପୁନଃବିକାଶ କରାଯିବ । ଏବେ ଏହିସବୁ ସରକାରୀ ପ୍ରେସରେ ମୋଟ 468.08 ଏକର ବଳକା ଜମି ରହିଛି, ଯାହାକି ସହରାଂଚଳ ବିକାଶ ମନ୍ତ୍ରଣାଳୟର ଭୂ-ସମ୍ପତି ଏବଂ ବିକାଶ କାର୍ଯ୍ୟାଳୟକୁ ପ୍ରଦାନ କରାଯିବ । ଅପରପକ୍ଷରେ ଭୁବନେଶ୍ୱର, ଚଣ୍ଡିଗଡ ଏବଂ ମହୀଶୂରରେ ଥିବା ଭାରତ ସରକାରଙ୍କ ଟେକ୍ସଟ ବୁକ୍ ପ୍ରେସରେ ମୋଟ 56.67 ଏକର ବଳକା ଜମି ରହିଛି, ଯାହାକି ସମ୍ପୃକ୍ତ ରାଜ୍ୟ ସରକାରମାନଙ୍କୁ ଫେରାଇ ଦିଆଯିବ । ସରକାରୀ ପ୍ରେସଗୁଡିକର ଆଧିନିକୀକରଣ ଦ୍ୱାରା ଅନେକ ଗୋପନୀୟ ତଥ୍ୟ ସମ୍ବଳିତ ଦସ୍ତାବିଜ, ରେକର୍ଡ ପତ୍ର ତଥା କେନ୍ଦ୍ର ସରକାରଙ୍କ ବିଭିନ୍ନ କାର୍ଯ୍ୟ ପାଇଁ ଆବଶ୍ୟକ ପଡୁଥିବା ବହୁମୂଖି ଛବିଳ ମୁଦ୍ରଣ କାର୍ଯ୍ୟ ସମ୍ଭବ ହୋଇପାରିବ । ସରକାରୀ ପ୍ରେସଗୁଡିକର ଏହି ମିଶ୍ରଣ ଓ ଆଧୁନିକୀକରଣ କାର୍ଯ୍ୟ ଲାଗି କୌଣସି ଆର୍ଥିକ ବୋଝ ପଡିବ ନାହିଁ କି କର୍ମଚାରୀ ଛଟେଇ ହେବେ ନାହିଁ । ମିଶ୍ରଣ ପରେ ଯେଉଁ 5ଟି ବୃହତ ସରକାରୀ ପ୍ରେସ ୟୁନିଟ ରହିବେ ସେଗୁଡିକ ହେଲା – ରାଷ୍ଟ୍ରପତି ଭବନ, ମିଣ୍ଟୋ ରୋଡ; ମାୟାପୁରୀ, ନୂଆଦିଲ୍ଲୀ; ନାସିକ, ମହାରାଷ୍ଟ୍ର; ଟେମ୍ପଲ ଷ୍ଟ୍ରିଟ୍, କୋଲକତା, ପଶ୍ଚିମବଙ୍ଗ ।
ଧର୍ମସ୍ଥଳ ଶ୍ରୀ ମଞ୍ଜୁନାଥ ସ୍ୱାମୀ ମନ୍ଦିରରେ ପୂଜାର୍ଚ୍ଚନା କଲେ ପ୍ରଧାନମନ୍ତ୍ରୀ;ଉଜିରେଠାରେ ଆୟୋଜିତ ସାଧାରଣ ସଭାରେ ଉଦବୋଧନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି କର୍ଣ୍ଣାଟକକୁ ତାଙ୍କ ଗସ୍ତର ପ୍ରଥମ ଚରଣରେ ମାଙ୍ଗାଲୁରୁ ଠାରେ ପହଂଚିଥିଲେ । ସେ ଧର୍ମସ୍ଥଳକୁ ଯାଇଥିଲେ, ସେଠାରେ ସେ ଶ୍ରୀ ମଞ୍ଜୁନାଥ ମନ୍ଦିରରେ ପୂଜାର୍ଚ୍ଚନା କରିଥିଲେ । ଉଜିରେ ଠାରେ ଆୟୋଜିତ ଏକ ସାଧାରଣ ସଭାରେ ପ୍ରଧାନମନ୍ତ୍ରୀ ଜନଧନ ଯୋଜନାର ହିତାଧିକାରୀମାନଙ୍କୁ ଶ୍ରୀ ମୋଦୀ ରୂପେ କାର୍ଡ ବଂଟନ କରିଥିଲେ । ସେ ଏକ ଲୋଗୋ ଉନ୍ମୋଚନ କରିବା ସହ “ପୃଥିବୀ ମାତାର ସୁରକ୍ଷା, ଏବଂ ପରବର୍ତ୍ତୀ ପିଢ଼ିକୁ ହସ୍ତାନ୍ତର” କାର୍ଯ୍ୟକ୍ରମର ଶୁଭାରମ୍ଭ କରିଥିଲେ । ମଞ୍ଜୁନାଥଙ୍କ ଦର୍ଶନ କରିବାର ସୌଭାଗ୍ୟ ପାଇଁ ସେ ଆନନ୍ଦିତ ବୋଲି ଉପସ୍ଥିତ ଜନସାଧାରଣଙ୍କୁ ସମ୍ବୋଧିତ କରି ପ୍ରଧାନମନ୍ତ୍ରୀ କହିଥିଲେ । ସେ କହିଥିଲେ ଯେ ଚଳିତ ଶତାବ୍ଦୀ ଦକ୍ଷତା ବିକାଶର ସମୟ । ଭାରତ ଏକ ଯୁବପିଢ଼ିଙ୍କ ରାଷ୍ଟ୍ର । ଏଥିପାଇଁ ଆମକୁ ଆମ ଜନସଂଖ୍ୟାଗତ ଲାଭାଂଶକୁ ବ୍ୟବହାର କରିବା ଆବଶ୍ୟକ ବୋଲି ସେ ଉଲ୍ଲେଖ କରିଥିଲେ । ଆମ ଋଷିମୁନିମାନେ ଏପରି ଅନୁଷ୍ଠାନ ପ୍ରତିଷ୍ଠା ଏବଂ ବିକଶିତ କରିଛନ୍ତି ଯାହା ଶହ ଶହ ବର୍ଷ ଧରି ଆମ ସମାଜକୁ ସହାୟତା ଯୋଗାଇ ଆସିଛି ବୋଲି ପ୍ରଧାନମନ୍ତ୍ରୀ କହିଥିଲେ । ମହିଳା ସ୍ୱୟଂ ସହାୟିକା ଗୋଷ୍ଠୀର ସଦସ୍ୟାଙ୍କୁ ରୂପେ କାର୍ଡ ହସ୍ତାନ୍ତର ସମ୍ପର୍କରେ ଉଲ୍ଲେଖ କରି ପ୍ରଧାନମନ୍ତ୍ରୀ କହିଥିଲେ ଯେ ସେ ଡିଜିଟାଲ ଦେଣନେଣ ପ୍ରତି ବୃଦ୍ଧି ପାଉଥିବା ଉତ୍ସାହ ଦେଖି ଆନନ୍ଦିତ । ଭୀମ ଆପ ବ୍ୟବହାର କରିବା ଏବଂ ନଗଦବିହୀନ କାରବାରକୁ ଆପଣାଇବା ଲାଗି ସେ ଲୋକମାନଙ୍କୁ ଆହ୍ୱାନ କରିଥିଲେ । ଏହା ସାଧୁତା ଏବଂ ସଚ୍ଚୋଟତାର ସମୟ; ଶାସନତନ୍ତ୍ର ଓ ବ୍ୟବସ୍ଥାକୁ ଧୋକା ଦେଉଥିବା ବ୍ୟକ୍ତିଙ୍କ ପାଇଁ ଆମ ସମାଜରେ କୌଣସି ସ୍ଥାନ ନାହିଁ ବୋଲି ପ୍ରଧାନମନ୍ତ୍ରୀ କହିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ଭାରତ ସରକାରଙ୍କ ପ୍ରତିଟି ଟଙ୍କା ଏବଂ ପ୍ରତ୍ୟେକ ସମ୍ବଳ ଭାରତୀୟଙ୍କ କଲ୍ୟାଣ ପାଇଁ ଉଦ୍ଦିଷ୍ଟ । ବିନା ଦୁର୍ନୀତିରେ ବିକାଶର ସୁଫଳ ପ୍ରକୃତ ହିତାଧିକାରୀଙ୍କ ନିକଟରେ ପହଂଚୁ ଏହା ସୁନିଶ୍ଚିତ କରିବା ଲାଗି ତାଙ୍କ ସରକାର ପ୍ରୟାସ କରୁଛି ବୋଲି ସେ ଉଲ୍ଲେଖ କରିଥିଲେ ।
ବିଶ୍ୱ କୁସ୍ତି ଚାମ୍ପିଅନସିପରେ ବ୍ରୋଞ୍ଜ ପଦକ ଜିତିଥିବାରୁ ଭିନେଶ ଫୋଗଟ ଏବଂ ବଜରଙ୍ଗ ପୁନିଆଙ୍କୁ ଅଭିନନ୍ଦନ ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବେଲଗ୍ରେଡରେ ଚାଲିଥିବା ବିଶ୍ୱ କୁସ୍ତି ଚାମ୍ପିଅନସିପରେ ବ୍ରୋଞ୍ଜ ପଦକ ଜିତିଥିବାରୁ ଭିନେଶ ଫୋଗଟ ଏବଂ ବଜରଙ୍ଗ ପୁନିଆଙ୍କୁ ଅଭିନନ୍ଦନ ଜଣାଇଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ଆମର କୁସ୍ତିଯୋଦ୍ଧାମାନେ ଆମକୁ ଗର୍ବିତ କରନ୍ତି । ବେଲେଗ୍ରେଡର ବିଶ୍ୱ କୁସ୍ତି ଚାମ୍ପିଅନସିପ୍ ରେ ବ୍ରୋଞ୍ଜ ପଦକ ଜିତିବାରେ ଭିନେଶ ଫୋଗଟ ଏବଂ ବଜରଙ୍ଗ ପୁନିଆଙ୍କୁ ଅଭିନନ୍ଦନ । ଉଭୟଙ୍କ ପାଇଁ ଏହା ସ୍ୱତନ୍ତ୍ର କାରଣ ଏହି ପ୍ଲାଟଫର୍ମରେ ଭିନେଶ ପ୍ରଥମ ଭାରତୀୟ ମହିଳା ଭାବେ ୨ ଟି ପଦକ ଜିତିଥିବାବେଳେ ବଜରଙ୍ଗ ୪ର୍ଥ ପଦକ ଜିତିଛନ୍ତି ।”
ପ୍ରଧାନମନ୍ତ୍ରୀଙ୍କୁ ରାକ୍ଷୀ ପିନ୍ଧାଇଲେ 103 ବର୍ଷୀୟା ମହିଳା ଶ୍ରୀମତୀ ସର୍ବତୀ ଦେବୀ

ପବିତ୍ର ରକ୍ଷା ବନ୍ଧନ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ରାକ୍ଷୀ ପିନ୍ଧାଇଛନ୍ତି 103 ବର୍ଷର ବିଧବା ମହିଳା ଶ୍ରୀମତୀ ସର୍ବତୀ ଦେବୀ । ଆଜି ଶ୍ରୀମତୀ ସର୍ବତୀ ଦେବୀ ନୂଆଦିଲ୍ଲୀଠାରେ ପ୍ରଧାନମନ୍ତ୍ରୀଙ୍କୁ ତାଙ୍କ ବାସଭବନରେ ସାକ୍ଷାତ କରି ରାକ୍ଷୀ ବାନ୍ଧିଛନ୍ତି । ଶ୍ରୀମତୀ ସର୍ବତୀ ଦେବୀ ପ୍ରାୟ 50 ବର୍ଷ ତଳେ ତାଙ୍କ ଭାଇଙ୍କୁ ହରାଇଥିଲେ ଏବଂ ରକ୍ଷା ବନ୍ଧନ ଅବସରରେ ସେ ସବୁବେଳେ ଭାଇଙ୍କ ଅବର୍ତ୍ତମାନର ମାର୍ମିକ ଉପଲବ୍ଧୀ କରି ଆସୁଥିଲେ । ତେବେ ଶ୍ରୀମତୀ ସର୍ବତୀ ଦେବୀଙ୍କ ପୁତ୍ର ଘଟଣା କ୍ରମେ, ପ୍ରଧାନମନ୍ତ୍ରୀଙ୍କ ନିକଟକୁ ପତ୍ର ଲେଖି ମାଆ’ଙ୍କ ରାକ୍ଷୀ ବାନ୍ଧିବାର ମନସ୍କାମନା ଜଣାଇଥିଲେ । ପ୍ରଧାନମନ୍ତ୍ରୀ ତତ୍କାଳ ଚିଠିର ଉତ୍ତରରେ ଶ୍ରୀମତୀ ସର୍ବତୀ ଦେବୀ ଏବଂ ତାଙ୍କ ପରିବାରକୁ ଆଜି ନୂଆଦିଲ୍ଲୀ ବାସଭବନକୁ ନିମନ୍ତ୍ରଣ କରିଥିଲେ । ରକ୍ଷା ବନ୍ଧନ ପର୍ବରେ ପ୍ରଧାନମନ୍ତ୍ରୀଙ୍କ ହାତରେ ରାକ୍ଷୀ ପିନ୍ଧାଇ 103 ବର୍ଷୀୟା ମହିଳା ଶ୍ରୀମତୀ ସର୍ବତୀ ଦେବୀ ବେଶ ଉତଫୁଲ୍ଲିତ ହୋଇପଡିଥିଲେ । ପ୍ରଧାନମନ୍ତ୍ରୀଙ୍କ ସହିତ ସେମାନଙ୍କର ଉତ୍ତମ ଭାବ ବିନିମୟ ହୋଇଥିଲା ।
ଆଇସିଏସଆଇ ସ୍ଵର୍ଣ୍ଣ ଜୟନ୍ତୀ ବର୍ଷର ଉଦ୍ଘାଟନୀ ସମାରୋହରେ କମ୍ପାନୀ ସେକ୍ରେଟାରୀମାନଙ୍କୁ ପ୍ରଧାନମନ୍ତ୍ରୀଙ୍କ ଉଦ୍ବୋଧନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଭାରତୀୟ କମ୍ପାନୀ ସେକ୍ରେଟାରୀ ପ୍ରତିଷ୍ଠାନ(ICSI)ର ସ୍ଵର୍ଣ୍ଣ ଜୟନ୍ତୀ ବର୍ଷ ଉଦ୍ଘାଟନୀ ସମାରୋହରେ କମ୍ପାନୀ ସେକ୍ରେଟାରୀମାନଙ୍କୁ ସମ୍ବୋଧିତ କରିଛନ୍ତି । ଏହି ଅବସରରେ ଆଇସିଏସଆଇ ସହ ଜଡ଼ିତ ବ୍ୟକ୍ତିବିଶେଷଙ୍କୁ ପ୍ରଧାନମନ୍ତ୍ରୀ ଅଭିନନ୍ଦନ ଜଣାଇଥିଲେ । ସେ କହିଥିଲେ ଯେ କମ୍ପାନୀଗୁଡ଼ିକ ଯେପରି ଆଇନ ଅନୁଯାୟୀ କାର୍ଯ୍ୟ କରିବେ ଏବଂ ନିଜ ଏକାଉଣ୍ଟକୁ ସଠିକ ଢଙ୍ଗରେ ପରିଚାଳନା କରିବେ, ତାହା ସୁନିଶ୍ଚିତ କରିବା ନିମନ୍ତେ ଉତ୍ତରଦାୟୀ ଲୋକମାନଙ୍କ ମଧ୍ୟରେ ରହି ସେ ଆନନ୍ଦ ଅନୁଭବ କରୁଛନ୍ତି । ସେ କହିଥିଲେ ଯେ ସେମାନଙ୍କ କାର୍ଯ୍ୟ ଦେଶର ଔଦ୍ୟୋଗିକ ସଂସ୍କୃତିକୁ ପ୍ରତିଷ୍ଠିତ କରିବାରେ ସହାୟକ ହୋଇଛି । ପ୍ରଧାନମନ୍ତ୍ରୀ କହିଥିଲେ ଯେ ଦେଶରେ ଏମିତି କିଛି ଲୋକ ଅଛନ୍ତି ଯେଉଁମାନେ ଆମ ସାମାଜିକ ଢାଂଚାର ସଚ୍ଚୋଟତାକୁ ଦୁର୍ବଳ କରିବା ଏବଂ ଦେଶର ସମ୍ମାନହାନି କରିବା ଲାଗି ପ୍ରୟାସ କରୁଛନ୍ତି । ସେ କହିଥିଲେ ଯେ ସରକାର ବ୍ୟବସ୍ଥା ଭିତରେ ଥିବା ଏଭଳି ତତ୍ତ୍ଵଙ୍କୁ ବିତାଡ଼ିତ କରିବା ଦିଗରେ କାର୍ଯ୍ୟ କରୁଛନ୍ତି । ପ୍ରଧାନମନ୍ତ୍ରୀ କହିଥିଲେ ଯେ ସରକାରଙ୍କ ଉଦ୍ୟମର ଫଳସ୍ୱରୂପ, ଅର୍ଥବ୍ୟବସ୍ଥାରେ ନଗଦ କାରବାର ହ୍ରାସ ପାଇଛି । ଜିଡିପିରେ ନଗଦ କାରବାର ଅନୁପାତ 9 ପ୍ରତିଶତକୁ ଖସିଆସିଛି । ବିମୁଦ୍ରୀକରଣ ପୂର୍ବରୁ ଏହା 12 ପ୍ରତିଶତ ଥିଲା । କେବଳ ନିରାଶାବାଦର ପ୍ରସାର ଲାଗି ଚାହୁଁଥିବା ଲୋକମାନଙ୍କ ପ୍ରତି ସଚେତନ ରହିବା ଲାଗି ପ୍ରଧାନମନ୍ତ୍ରୀ ସତର୍କ କରାଇ ଦେଇଥିଲେ । ବିଗତ ତ୍ରୈମାସିକରେ ଜିଡିପି ଅଭିବୃଦ୍ଧି ହାର 5.7 ପ୍ରତିଶତ ରହିଥିଲା, ହେଲେ ପୂର୍ବରୁ ଜିଡିପି ଅଭିବୃଦ୍ଧି ହାର ଏହାଠାରୁ କମ୍ ରହିଥିବାର ଉଦାହରଣ ମଧ୍ୟ ପ୍ରଧାନମନ୍ତ୍ରୀ ଦେଇଥିଲେ । ସେ କହିଥିଲେ ଯେ ସେ ସମୟରେ ନିମ୍ନ ଅଭିବୃଦ୍ଧି ହାର ସହିତ ଉଚ୍ଚ ମୁଦ୍ରାସ୍ଫିତୀ, ଉଚ୍ଚ ଚଳନ୍ତି ଖାତା ନିଅଂଟ ଏବଂ ଉଚ୍ଚ ଆର୍ଥିକ ନିଅଂଟ ପରିସ୍ଥିତ ଜାରି ରହିଥିଲା । ପ୍ରଧାନମନ୍ତ୍ରୀ କହିଥିଲେ ଯେ ଏମିତି ଏକ ସମୟ ଥିଲା ଯେତେବେଳେ ବିଶ୍ଵ ଅର୍ଥନୈତିକ ଅଭିବୃଦ୍ଧି ପଥରେ ବାଧକ ସାଜୁଥିବା 5ଟି ଦୁର୍ବଳ ଅର୍ଥବ୍ୟବସ୍ଥା ମଧ୍ୟରୁ ଭାରତ ଗୋଟିଏ ବୋଲି ବିବେଚିତ ହେଉଥିଲା । ବିଗତ ତ୍ରୈମାସିକରେ ଅଭିବୃଦ୍ଧି ହାର ହ୍ରାସ ସମ୍ପର୍କରେ ଉଲ୍ଲେଖ କରି ପ୍ରଧାନମନ୍ତ୍ରୀ କହିଥିଲେ ଯେ ଏହି ଧାରାକୁ ଊଦ୍ଧ୍ୱର୍ମୁଖୀ କରିବା ଲାଗି ସରକାର ଦୃଢ଼ସଂକଳ୍ପ । ସେ କହିଥିଲେ ଯେ ବିଭିନ୍ନ ଗୁରୁତ୍ୱପୂର୍ଣ୍ଣ ସଂସ୍କାର ସମ୍ବନ୍ଧୀୟ ନିଷ୍ପତ୍ତି ନିଆଯାଇଛି ଏବଂ ଏହା ଆଗକୁ ମଧ୍ୟ ଜାରି ରହିବ । ଦେଶର ଆର୍ଥିକ ସ୍ଥିରତା ବଜାୟ ରହିବ ବୋଲି ସେ କହିଥିଲେ । ସରକାରଙ୍କ ଦ୍ୱାରା ନିଆଯାଉଥିବା ପଦକ୍ଷେପ ଆଗାମୀ ବର୍ଷଗୁଡ଼ିକରେ ଦେଶକୁ ବିକାଶର ନୂତନ ସୋପାନକୁ ନେଇଯିବ ବୋଲି ଉପସ୍ଥିତ ବ୍ୟକ୍ତିବିଶେଷଙ୍କୁ ପ୍ରଧାନମନ୍ତ୍ରୀ ଆଶ୍ୱସ୍ତ କରିଥିଲେ । ସେ କହିଥିଲେ, ସଚ୍ଚୋଟତା ଉପରେ ପ୍ରିମିୟମ ଭରିବାକୁ ପଡିବ, ଏବଂ ସଚ୍ଚୋଟ ଲୋକମାନଙ୍କ ସ୍ୱାର୍ଥର ସୁରକ୍ଷା କରାଯିବ । ବିଗତ 3 ବର୍ଷ ମଧ୍ୟରେ ବିଭିନ୍ନ ଗୁରୁତ୍ୱପୂର୍ଣ୍ଣ କ୍ଷେତ୍ରରେ ନିବେଶ ବ୍ୟାପକ ଭାବେ ବୃଦ୍ଧି ପାଇଥିବା ପ୍ରଧାନମନ୍ତ୍ରୀ ଉଲ୍ଲେଖ କରିଥିଲେ । ସେ କହିଥିଲେ ଯେ ଏହି ଅବଧି ମଧ୍ୟରେ 21ଟି କ୍ଷେତ୍ରରେ 87ଟି ସଂସ୍କାର କାର୍ଯ୍ୟକାରୀ କରାଯାଇଛି । ନିବେଶ ବ୍ୟାପକ ଭାବେ ବୃଦ୍ଧି ପାଇଥିବା ସମ୍ପର୍କରେ ସେ ତଥ୍ୟ ରଖିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ସରକାରଙ୍କ ନୀତି ଏବଂ ଯୋଜନାରେ ଏହା ସୁନିଶ୍ଚିତ କରିବା ପ୍ରତି ଧ୍ୟାନ ଦିଆଯାଉଛି ଯେ ଗରିବ ଏବଂ ମଧ୍ୟମବର୍ଗଙ୍କ ସଂଚୟ ଯେପରି ସୁରକ୍ଷିତ ରହିପାରିବ ଏବଂ ସେମାନଙ୍କ ଜୀବନରେ ପରିବର୍ତ୍ତନ ଆସିପାରିବ । ପ୍ରଧାନମନ୍ତ୍ରୀ କହିଥିଲେ ଯେ ସେ ଦେଶବାସୀ ଏବଂ ଦେଶକୁ ସଶକ୍ତ କରିବା ଲାଗି କାର୍ଯ୍ୟ କରୁଛନ୍ତି । ଏମିତିକି ଏଥିପାଇଁ ତାଙ୍କୁ ଅନେକ ସମୟରେ ସମାଲୋଚନାର ସମ୍ମୁଖୀନ ହେବାକୁ ପଡ଼ୁଛି । ସେ ଥିବା ପର୍ଯ୍ୟନ୍ତ କେବେହେଲେ ଦେଶର ଭବିଷ୍ୟତକୁ ନିଲାମ ହେବାକୁ ଦେବେ ନାହିଁ ବୋଲି ପ୍ରତିଶ୍ରୁତି ଦେଇଥିଲେ । ଭାରତୀୟ କମ୍ପାନୀ ସେକ୍ରେଟାରୀ ପ୍ରତିଷ୍ଠାନ(ICSI)ର ସ୍ଵର୍ଣ୍ଣ ଜୟନ୍ତୀ ବର୍ଷ ଉଦ୍ଘାଟନୀ ସମାରୋହରେ ଉପସ୍ଥାପିତ ରିପୋର୍ଟ (Presentation shown at the inauguration of the golden jubilee year of ICSI)
ଯୋଗ ଦିବସ ପାଳନ କରିବାକୁ ଏବଂ ଯୋଗକୁ ଦୈନନ୍ଦିନ ଜୀବନର ଏକ ଅଂଶ କରିବାକୁ ସମସ୍ତଙ୍କୁ ଅନୁରୋଧ କରିଛନ୍ତି ପ୍ରଧାନମନ୍ତ୍ରୀ

‘ଆମର ଦୈନନ୍ଦିନ ଜୀବନରେ ଯୋଗ' ଉପରେ ଏକ ଚଳଚ୍ଚିତ୍ର ସେୟାର କରିଛନ୍ତି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଯୋଗ ଦିବସ ପାଳନ କରିବା ଏବଂ ଯୋଗକୁ ଦୈନନ୍ଦିନ ଜୀବନର ଏକ ଅଂଶ କରିବା ପାଇଁ ସମସ୍ତଙ୍କୁ ଅନୁରୋଧ କରିଛନ୍ତି । ଶ୍ରୀ ମୋଦୀ ‘ଦୈନନ୍ଦିନ ଜୀବନରେ ଯୋଗ' ଉପରେ ଏକ ଚଳଚ୍ଚିତ୍ର ମଧ୍ୟ ସେୟାର କରିଥିଲେ । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି: “ଆଗାମୀ ଦିନରେ ବିଶ୍ୱ ଆର୍ନ୍ତଜାତୀୟ ଯୋଗ ଦିବସ ପାଳନ କରିବ । ଯୋଗ ଦିବସ ପାଳନ କରିବାକୁ ଏବଂ ଯୋଗକୁ ତୁମର ଦୈନନ୍ଦିନ ଜୀବନର ଏକ ଅଂଶ କରିବାକୁ ମୁଁ ସମସ୍ତଙ୍କୁ ଅନୁରୋଧ କରୁଛି । ଏହାର ଲାଭ ଅନେକ ।
ମଧ୍ୟପ୍ରଦେଶ ସରକାରଙ୍କୁ ଦିଲ୍ଲୀରେ ରାଜ୍ୟ ଅତିଥି ନିବାସ ନିର୍ମାଣ ଲାଗି ଭୂମି ଆବଣ୍ଟନ ପ୍ରସ୍ତାବକୁ କ୍ୟାବିନେଟର ଅନୁମୋଦନ

ମଧ୍ୟପ୍ରଦେଶ ସରକାର ନୂଆଦିଲ୍ଲୀରେ ନିଜର ରାଜ୍ୟ ଅତିଥି ଭବନ ନିର୍ମାଣ କରିବେ । ଏଥିଲାଗି କେନ୍ଦ୍ର ସରକାର ନୂଆଦିଲ୍ଲୀର ଚାଣକ୍ୟପୁରୀ ଅଞ୍ଚଳରେ ଥିବା ଜେସସ ଏବଂ ମେରୀ ମାର୍ଗ ଏବଂ ଡଃ ରାଧାକୃଷ୍ଣନ ମାର୍ଗ ନିକଟରେ ଜମି ଯୋଗାଇ ଦେବେ । ଏ ସକ୍ରାନ୍ତ ପ୍ରସ୍ତାବକୁ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଅନୁମୋଦନ କରାଯାଇଛି । ପ୍ରସ୍ତାବ ଅନୁଯାୟୀ ଚାଣକ୍ୟପୁରୀର ଟି ଜଙ୍କସନ ନିକଟରେ ପ୍ଲଟ୍ ନଂ 29-ସି ଏବଂ 29-ଡିରେ ଥିବା 1.478 ଏକର ତଥା 5882.96 ବର୍ଗ ମିଟର ଜମି ମଧ୍ୟପ୍ରଦେଶ ସରକାରଙ୍କୁ ପ୍ରଚଳିତ ଦରରେ ଆବଣ୍ଟନ କରାଯିବ। ଏଥିପାଇଁ ରହିଥିବା ସର୍ତ୍ତଗୁଡ଼ିକ ହେଲା- କ) ରାଜ୍ୟ ଅତିଥି ଭବନ ନିର୍ମାଣ ପରେ ମଧ୍ୟପ୍ରଦେଶ ସରକାର ନୂଆଦିଲ୍ଲୀର ଚାଣକ୍ୟପୁରୀ, ଗୋପିନାଥ ବର୍ଦ୍ଦୋଳଇ ମାର୍ଗ 2 ରେ ଥିବା 0.89 ଏକର ଜମି ଏଲଏଣ୍ଡଡିଓ/ଏମ୍ଓଏଚୟୁଏଙ୍କ ନିକଟରେ ସମର୍ପଣ କରିବେ । ଖ) ସମାନ ଜୋନରେ ଥିବା ଜମି ଦର ଅନୁଯାୟୀ ଉଭୟ ସ୍ଥାନରେ ଥିବା ଜମିର ଦରରେ ରହୁଥିବା ପ୍ରଭେଦ ଜମି ପରିମାଣ 0.59 ଏକର ବାବଦକୁ ଜମିର ଅର୍ଥ ମଧ୍ୟପ୍ରଦେଶ ସରକାର ପଇଠ କରିବେ । ଗ) ଏଲଏଣ୍ଡଡିଓ/ଏମ୍ଓଏଚ୍ୟୁଏଙ୍କ ନିକଟରେ ସମର୍ପଣ ନକରିବା ପର୍ଯ୍ୟନ୍ତ ମ ଧ୍ୟପ୍ରଦେଶ ସରକାର ପୂର୍ବରୁ ଅଧିକାରରେ ରଖିଥିବା 0.89 ଏକର ଜମିର ଦଖଲ ବାବଦ ଅର୍ଥ ପଇଠ କରିବେ । ମଧ୍ୟପ୍ରଦେଶ ସରକାରଙ୍କୁ ରାଜ୍ୟ ଅତିଥି ଭବନ ନିର୍ମାଣ ପାଇଁ ଦିଆଯାଇଥିବା ଜମି ଅନ୍ୟ କୌଣସି ଉଦ୍ଦେଶ୍ୟରେ ବ୍ୟବହାର କରାଯାଇପାରିବ ନାହିଁ ।
ଶୁଭ ଶୁକ୍ରବାରରେ ଯୀଶୁଖ୍ରୀଷ୍ଟଙ୍କୁ ସ୍ମରଣ କଲେ ପ୍ରଧାନମନ୍ତ୍ରୀ

ଶୁଭ ଶୁକ୍ରବାର ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଯୀଶୁଖ୍ରୀଷ୍ଟଙ୍କ ସେବା ଓ ତ୍ୟାଗକୁ ସ୍ମରଣ କରିଛନ୍ତି । “ଆଜି ଶୁଭ ଶୁକ୍ରବାର ଅବସରରେ, ଆମେ ଯୀଶୁଖ୍ରୀଷ୍ଟଙ୍କ ସେବା ଓ ତ୍ୟାଗକୁ ସ୍ମରଣ କରୁଛେ । ମନୁଷ୍ୟର ଦୁଃଖ କଷ୍ଟ ଦୂର କରିବା ନିମନ୍ତେ ତାଙ୍କ ଜୀବନ ଉତ୍ସର୍ଗୀକୃତ ଥିଲା,” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଜୟନ୍ତୀ ଅବସରରେ ଶ୍ରୀ ଅଟଳ ବିହାରୀ ବାଜପେୟୀଙ୍କୁ ପ୍ରଧାନମନ୍ତ୍ରୀଙ୍କ ଶ୍ରଦ୍ଧାଞ୍ଜଳି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ, ପୂର୍ବତନ ପ୍ରଧାନମନ୍ତ୍ରୀ ଶ୍ରୀ ଅଟଳ ବିହାରୀ ବାଜପେୟୀଙ୍କ ଜୟନ୍ତୀ ଅବସରରେ ତାଙ୍କୁ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । ଶ୍ରୀ ମୋଦୀ, ଅଟଳ ବିହାରୀ ବାଜପେୟୀଙ୍କ ପ୍ରତି ନିଜ ଭାବନା ମଧ୍ୟ ବ୍ୟକ୍ତ କରିଛନ୍ତି । ଏକ ଟ୍ୱିଟରେ ପ୍ରଧାନମନ୍ତ୍ରୀ କହିଛନ୍ତି; “ଜୟନ୍ତୀ ଅବସରରେ ଅଟଳଜୀଙ୍କୁ ଶ୍ରଦ୍ଧାଞ୍ଜଳି । ଭାରତ ପ୍ରତି ତାଙ୍କ ଅବଦାନ ଚିର ସ୍ମରଣୀୟ ହୋଇରହିବ । ତାଙ୍କ ନେତୃତ୍ୱ ଓ ଦୃଷ୍ଟିଭଙ୍ଗୀ ଲକ୍ଷ ଲକ୍ଷ ଜନତାଙ୍କୁ ଅନୁପ୍ରାଣିତ କରିଛି ।”
ଧରିତ୍ରୀ ଦିବସରେ ପୃଥିବୀ ମାତାଙ୍କୁ କୃତଜ୍ଞତା ଜଣାଇଥିବା ଏକ ଭିଡିଓ ସେୟାର କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କହିଛନ୍ତି ଯେ ଧରିତ୍ରୀ ଦିବସ ହେଉଛି ପୃଥିବୀ ମାତାଙ୍କୁ ତାଙ୍କର ଦୟା ପାଇଁ କୃତଜ୍ଞତା ଜଣାଇବା ଏବଂ ଆମ ଗ୍ରହର ଯତ୍ନ ନେବା ପାଇଁ ଆମର ପ୍ରତିବଦ୍ଧତାକୁ ଦୋହରାଇବା । ଏହି ଅବସରରେ ପ୍ରଧାନମନ୍ତ୍ରୀ ଏକ ଭିଡିଓ ମଧ୍ୟ ସେୟାର କରିଛନ୍ତି । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ଧରିତ୍ରୀ ଦିବସ ପୃଥିବୀ ମାତାଙ୍କୁ ତାଙ୍କର ଦୟା ପାଇଁ କୃତଜ୍ଞତା ଜଣାଇବା ଏବଂ ଆମ ଗ୍ରହର ଯତ୍ନ ନେବା ପାଇଁ ଆମର ପ୍ରତିବଦ୍ଧତାକୁ ଦୋହରାଇବା ଉପରେ ପର୍ଯ୍ୟବେସିତ ।”
ଘୂର୍ଣ୍ଣିବାତ୍ୟା ଗୁଲାବ ସମ୍ପର୍କରେ ଆନ୍ଧ୍ରପ୍ରଦେଶ ମୁଖ୍ୟମନ୍ତ୍ରୀଙ୍କ ସହିତ କଥା ହେଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆନ୍ଧ୍ରପ୍ରଦେଶ ମୁଖ୍ୟମନ୍ତ୍ରୀ ଶ୍ରୀ ୱାଇ ଏସ ଜଗନ ମୋହନ ରେଡ୍ଡୀଙ୍କ ସହିତ କଥା ହୋଇଛନ୍ତି ଏବଂ ଘୂର୍ଣ୍ଣିବାତ୍ୟା ଗୁଲାବ ଦ୍ଵାରା ଉତ୍ପନ୍ନ ସ୍ଥିତି ସମ୍ପର୍କରେ ପଚାରି ବୁଝିଛନ୍ତି । କେନ୍ଦ୍ରର ସମସ୍ତ ସମ୍ଭାବ୍ୟ ସହାୟତା ପ୍ରଦାନ କରାଯିବା ନେଇ ପ୍ରଧାନମନ୍ତ୍ରୀ ସୁନିଶ୍ଚିତ କରାଇଛନ୍ତି । ଏକ ଟ୍ଵିଟ୍ ମାଧ୍ୟମରେ ପ୍ରଧାନମନ୍ତ୍ରୀ କହିଛନ୍ତି; “ଆନ୍ଧ୍ରପ୍ରଦେଶ ମୁଖ୍ୟମନ୍ତ୍ରୀ ଶ୍ରୀ ୱାଇ ଏସ ଜଗନଙ୍କ ସହିତ କଥା ହେଲି ଏବଂ ଘୂର୍ଣ୍ଣିବାତ୍ୟା ଗୁଲାବ ଦ୍ଵାରା ଉତ୍ପନ୍ନ ସ୍ଥିତି ସମ୍ପର୍କରେ ପଚାରି ବୁଝିଲି । କେନ୍ଦ୍ରର ସମସ୍ତ ସମ୍ଭାବ୍ୟ ସହାୟତା ପ୍ରଦାନ କରାଯିବା ନେଇ ସୁନିଶ୍ଚିତ କରାଇଲି । ସମସ୍ତଙ୍କ ସୁରକ୍ଷା ଏବଂ ସୁସ୍ଥତା ପାଇଁ ମୁଁ ପ୍ରାର୍ଥନା କରୁଛି” ।
ଦୋହାରେ ଶ୍ରମିକ ଶିବିର ପରିଦର୍ଶନ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି (୦୪.୦୬.୨୦୧୬) ଦୋହା ଉପକଣ୍ଠରେ ଅବସ୍ଥିତ ମେସିରେବଠାରେ ଏକ ପ୍ରକଳ୍ପ କାର୍ଯ୍ୟରେ ନିୟୋଜିତ ଭାରତୀୟ ଶ୍ରମିକମାନଙ୍କ ସହିତ ମତ ବିନିମୟ କରିଛନ୍ତି । ପ୍ରକଳ୍ପ ସ୍ଥଳରେ ସମବେତ ଶ୍ରମିକମାନଙ୍କୁ ସମ୍ବୋଧନ କରି ପ୍ରଧାନମନ୍ତ୍ରୀ କହିଥିଲେ ଯେ ଦୋହାରେ ପହଞ୍ଚିବାପରେ ତାଙ୍କର ପ୍ରଥମ ସରକାରୀ କାର୍ଯ୍ୟ ହେଲା ଶ୍ରମିକମାନଙ୍କୁ ଭେଟିବା । ସେମାନେ ପ୍ରବାସରେ ଯେଉଁ ସମସ୍ୟା ତଥା ଅସୁବିଧାର ସମ୍ମୁଖୀନ ହେଉଛନ୍ତି ସେ ସଂପର୍କରେ ପ୍ରଧାନମନ୍ତ୍ରୀ ପୂର୍ଣ୍ଣ ରୂପେ ଅବଗତ ଥିବା କହିଥିଲେ । ସେ କହିଥିଲେ ଯେ କତାରର ନେତୃବୃନ୍ଦଙ୍କ ସହ ଆଲୋଚନା ସମୟରେ ସେ ଭାରତୀୟ ଶ୍ରମିକମାନଙ୍କ ସମସ୍ୟା ପ୍ରସଙ୍ଗ ଉଠାଇବେ । ପ୍ରଧାନମନ୍ତ୍ରୀ ଏହି ଅବସରରେ ଶ୍ରମିକମାନଙ୍କ ସହ ମତବିନିମୟ ପୂର୍ବରୁ ପ୍ରକଳ୍ପ ସ୍ଥଳ ନିକଟରେ ଥିବା ଏକ ସ୍ୱାସ୍ଥ୍ୟ ଶିବିରକୁ ବୁଲି ଦେଖିଥିଲେ । ସେଠାରେ ଡାକ୍ତରମାନଙ୍କ ଚିକିତ୍ସା ସେବାକୁ ପ୍ରଧାନମନ୍ତ୍ରୀ ପ୍ରଶଂସା କରିଥିଲେ । ପ୍ରଧାନମନ୍ତ୍ରୀ ସେଠାରେ ଶ୍ରମିକମାନଙ୍କୁ ସମ୍ବୋଧିତ କରିବା ପରେ ସେମାନଙ୍କ ସହ ବସି ଭୋଜନ କରିଥିଲେ । ଖାଇବା ସମୟରେ ପ୍ରଧାନମନ୍ତ୍ରୀ ପ୍ରତ୍ୟେକ ଶ୍ରମିକଙ୍କ ଟେବୁଲ ପାଖକୁ ଯାଇ କଥାବାର୍ତ୍ତା ହୋଇଥିଲେ ।
ପ୍ରଧାନମନ୍ତ୍ରୀଙ୍କୁ ଭେଟିଲେ ସିଙ୍ଗାପୁରର ବରିଷ୍ଠ ମନ୍ତ୍ରୀ ମିଷ୍ଟର ଗୋ ଚୋକ ତୋଂ

ସିଙ୍ଗାପୁରର ବରିଷ୍ଠ ମନ୍ତ୍ରୀ ମିଷ୍ଟର ଗୋ ଚୋକ ତୋଂ ଆଜି ନୂଆଦିଲ୍ଲୀଠାରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ସାକ୍ଷାତ କରିଛନ୍ତି । ଦୁହିଙ୍କ ମଧ୍ୟରେ ରହିଥିବା ପୁରୁଣା ଓ ଦୀର୍ଘ ସମ୍ବନ୍ଧକୁ ପ୍ରଧାନମନ୍ତ୍ରୀ ସ୍ମରଣ କରିଥିଲେ । ସମ୍ପ୍ରତି ମିଷ୍ଟର ଗୋ ଚୋକ ତୋଂ ସିଙ୍ଗାପୁରର ଲୀ କ୍ଵାନ ୟେ ସ୍କୁଲ ଅଫ ପବ୍ଲିକ ପଲିସିର ପରିଚାଳନା ବୋର୍ଡର ଅଧ୍ୟକ୍ଷ ଭାବେ ଦାୟିତ୍ଵ ଗ୍ରହଣ କରିଥିବାରୁ ପ୍ରଧାନମନ୍ତ୍ରୀ ତାଙ୍କୁ ଶୁଭେଚ୍ଛା ଜଣାଇଥିଲେ । ସମ୍ପ୍ରତି ଦୁଇ ଦେଶ ମଧ୍ୟରେ ଉଚ୍ଚସ୍ତରରେ ଆଲୋଚନା ଓ ମତ ବିନିମୟର ଧାରା ବୃଦ୍ଧି ପାଉଥିବାରୁ ପ୍ରଧାନମନ୍ତ୍ରୀ ଏହାକୁ ସ୍ଵାଗତ କରିଥିଲେ । ନିରାପତ୍ତା, ପ୍ରତିରକ୍ଷା, ସଂଯୋଗୀକରଣ, ବାଣିଜ୍ୟ ଓ ପୁଞ୍ଜି ବିନିଯୋଗ ଭଳି ଗୁରୁତ୍ୱପୂର୍ଣ୍ଣ କ୍ଷେତ୍ରରେ ଭାରତ ଓ ସିଙ୍ଗାପୁର ମଧ୍ୟରେ ଦ୍ଵିପାକ୍ଷିକ ସମ୍ପର୍କ ବୃଦ୍ଧି ପାଉଥିବାରୁ ସେ ଖୁସି ବ୍ୟକ୍ତ କରିଥିଲେ । ପ୍ରଧାନମନ୍ତ୍ରୀ କହିଥିଲେ ଭାରତର ଏକ୍ଟ ଇଷ୍ଟ ନୀତି ମଧ୍ୟରେ ସିଙ୍ଗାପୁରର ଏକ ସ୍ଵତନ୍ତ୍ର ସ୍ଥାନ ରହିଛି । ଭାରତ-ଆସିଆନ ସମ୍ପର୍କର ମଜଭୁତ ଭିତ୍ତି ଉପରେ ଏହି ନୀତି ଆଧାରିତ । ଭାରତ ସହିତ ଆସିଆନ ଗୋଷ୍ଠୀର ସଂପର୍କକୁ ସୁଦୃଢ କରିବା କ୍ଷେତ୍ରରେ ଗୋ ଚୋକ ତୋଂଙ୍କ ଭୂମିକା ବେଶ ପ୍ରଭାବଶାଳୀ ଓ ପ୍ରଶଂସନୀୟ ବୋଲି ପ୍ରଧାନମନ୍ତ୍ରୀ କହିଥିଲେ । ଦୁଇ ନେତା ଏହି ଆଲୋଚନା କାଳରେ ପାରସ୍ପରିକ ସ୍ଵାର୍ଥ ଜଡିତ ଆଞ୍ଚଳିକ ଓ ବୈଶ୍ଵିକ ପ୍ରସଙ୍ଗଗୁଡିକ ଉପରେ ମତ ବିନିମୟ କରିଥିଲେ ।
ପର୍ଯ୍ୟଟନ କ୍ଷେତ୍ରରେ ସହଯୋଗକୁ ପ୍ରୋତ୍ସାହନ ଲାଗି ଭାରତ ଓ ବୁଲଗେରିଆ ମଧ୍ୟରେ ବୁଝାମଣାକୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ପର୍ଯ୍ୟଟନ କ୍ଷେତ୍ରରେ ସହଯୋଗକୁ ପ୍ରୋତ୍ସାହନ ଦେବା ଲାଗି ଭାରତ ଏବଂ ବୁଲଗେରିଆ ମଧ୍ୟରେ ବୁଝାମଣା (ଏମଓୟୁ) ସ୍ୱାକ୍ଷର କରିବା ପ୍ରସ୍ତାବକୁ ଅନୁମୋଦନ କରିଛନ୍ତି । ବିବରଣୀ : ଏମଓୟୁର ଉଦ୍ଦେଶ୍ୟ : 1. ପର୍ଯ୍ୟଟନ କ୍ଷେତ୍ରରେ ଦ୍ୱିପାକ୍ଷିକ ସହଯୋଗକୁ ସମ୍ପ୍ରସାରଣ କରିବା । 2. ପର୍ଯ୍ୟଟନ ସହ ସମ୍ବନ୍ଧୀୟ ତଥ୍ୟ ଏବଂ ସୂଚନାର ଆଦାନପ୍ରଦାନ କରିବା । 3. ହୋଟେଲ ଏବଂ ଟୁର ଅପରେଟର ସମେତ ପର୍ଯ୍ୟଟନ କ୍ଷେତ୍ର ସହ ଜଡ଼ିତ ସମସ୍ତ ପକ୍ଷଙ୍କ ମଧ୍ୟରେ ସହଯୋଗକୁ ପ୍ରୋତ୍ସାହନ ଦେବା । 4. ମାନବ ସମ୍ବଳ ବିକାଶ କ୍ଷେତ୍ରରେ ସହଯୋଗ ଲାଗି ପାରସ୍ପରିକ ଆଦାନପ୍ରଦାନର ଗତିବିଧି ଚଳାଇବା । 5. ଦ୍ୱିପାକ୍ଷିକ ପର୍ଯ୍ୟଟନକୁ ପ୍ରୋତ୍ସାହନ ଦେବା ଲାଗି ଟୁର ଅପରେଟର, ଗଣମାଧ୍ୟମ ଏବଂ ମତ ସୃଷ୍ଟିକାରୀମାନଙ୍କୁ ପରସ୍ପରଙ୍କ ନିକଟକୁ ଯିବା ଆସିବା କରିବାର ସୁବିଧା ଦେବା । 6. ପ୍ରୋତ୍ସାହନ, ବିପଣନ, ପର୍ଯ୍ୟଟନ ସ୍ଥଳର ବିକାଶ ଏବଂ ପରିଚାଳନା ବିଷୟରେ ଅଭିଜ୍ଞତାର ଆଦାନପ୍ରଦାନ କରିବା । 7. ପର୍ଯ୍ୟଟନ ସ୍ଥଳୀ ଉପରେ ନିର୍ମାଣ କରାଯାଇଥିବା ଚଳଚ୍ଚିତ୍ର ଜରିଆରେ ପର୍ଯ୍ୟଟନର ଆକର୍ଷଣୀୟ ସ୍ଥଳ ରୂପରେ ଉଭୟ ଦେଶର ପ୍ରଚାର କରିବା । 8. ସୁରକ୍ଷିତ, ସମ୍ମାନଜନକ ଏବଂ ନିରନ୍ତର ପର୍ଯ୍ୟଟକୁ ପ୍ରୋତ୍ସାହନ ଯୋଗାଇଦେବା ।
ନିଶା, ମାଦକ ଦ୍ରବ୍ୟ, ସେଗୁଡ଼ିକର ରାସାୟନିକ ଯୌଗିକ ଚୋରା କାରବାର ଏବଂ ତତସମ୍ପର୍କିତ ଅପରାଧ ହ୍ରାସ ଏବଂ ବେଆଇନ ଉପଯୋଗ ରୋକିବା ଲାଗି ଭାରତ, ଫ୍ରାନ୍ସ ବୁଝାମଣାକୁ କ୍ୟାବିନେଟ ଅନୁମୋଦନ

ନିଶା ଓ ମାଦକ ଦ୍ରବ୍ୟ, ସେଗୁଡ଼ିକର ରାସାୟନିକ ଯୌଗିକ ଚୋରା କାରବାର ଏବଂ ତତସମ୍ପର୍କିତ ଅପରାଧ ହ୍ରାସ ଏବଂ ବେଆଇନ ଉପଯୋଗ ରୋକିବା ଲାଗି ଭାରତ, ଫ୍ରାନ୍ସ ମଧ୍ୟରେ ବୁଝାମଣାକୁ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଅନୁମୋଦନ କରାଯାଇଛି । ଏହି ବୁଝାମଣାର ଉଦ୍ଦେଶ୍ୟ ହେଉଛି ନିଶାଦ୍ରବ୍ୟ, ମାଦକ ଦ୍ରବ୍ୟ, ସେଗୁଡ଼ିକର ରାସାୟନିକ ଯୌଗିକ ଚୋରା କାରବାର ଏବଂ ତତସମ୍ପର୍କିତ ଅପରାଧ ହ୍ରାସ ଏବଂ ବେଆଇନ ଉପଯୋଗ ରୋକିବା ଲାଗି ଉଭୟ ଦେଶ ମଧ୍ୟରେ ଆପୋସ ସହଯୋଗ ବୃଦ୍ଧି କରିବା । ଏହି ଉଦ୍ଦେଶ୍ୟକୁ ସୂଚନା, ବିଶେଷଜ୍ଞତା ଏବଂ କ୍ଷମତା ନିର୍ମାଣର ବିନିମୟ ଜରିଆରେ ସମ୍ପୂର୍ଣ୍ଣ କରାଯିବ । ବୁଝାମଣା ଜରିଆରେ ଆତଙ୍କବାଦୀଙ୍କୁ ଅର୍ଥ ଯୋଗାଣ ବ୍ୟବସ୍ଥାକୁ ସମାପ୍ତ କରିବା ଲାଗି ପଦକ୍ଷେପ ସହିତ ଦେଶ ଦେଶ ମଧ୍ୟରେ ନିଶା ଦ୍ରବ୍ୟର ଚୋରା କାରବାର ରୋକିବା ଏବଂ ପ୍ରଭାବଶାଳୀ ସଂସ୍ଥାଗତ ଆଦାନପ୍ରଦାନର ପ୍ରତିଷ୍ଠା ମଧ୍ୟ କରାଯିବ ।
କୁଲୁ, ହିମାଚଳ ପ୍ରଦେଶରେ ହୋଇଥିବା ଅଗ୍ନିକାଣ୍ଡଜନିତ ଦୁର୍ଘଟଣାରେ ଦୁଃଖ ବ୍ୟକ୍ତ କଲେ ପ୍ରଧାନମନ୍ତ୍ରୀ

ହିମାଚଳ ପ୍ରଦେଶର କୁଲୁ ଠାରେ ଅଗ୍ନିକାଣ୍ଡ ଯୋଗୁଁ ପ୍ରଭାବିତ ପରିବାରଙ୍କ ପ୍ରତି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗଭୀର ସମବେଦନା ପ୍ରକାଶ କରିଛନ୍ତି । ରାଜ୍ୟ ସରକାର ଓ ସ୍ଥାନୀୟ ପ୍ରଶାସନ ଉଦ୍ଧାର ଏବଂ ରିଲିଫ କାର୍ଯ୍ୟରେ ସମ୍ପୂର୍ଣ୍ଣ ତତ୍ପରତାର ସହ ନିୟୋଜିତ ଅଛନ୍ତି ବୋଲି ସେ କହିଛନ୍ତି । ଏକ ଟ୍ୱିଟରେ ପ୍ରଧାନମନ୍ତ୍ରୀ କହିଛନ୍ତି; “ହିମାଚଳ ପ୍ରଦେଶର କୁଲୁ ଠାରେ ହୋଇଥିବା ଅଗ୍ନିକାଣ୍ଡ ଖୁବ ଦୁଃଖଦ । ଐତିହାସିକ ମଲାଣା ଗାଁରେ ହୋଇଥିବା ଏହି ଅଗ୍ନିକାଣ୍ଡରେ ପ୍ରଭାବିତ ସମସ୍ତ ପରିବାର ପ୍ରତି ସମବେଦନା ବ୍ୟକ୍ତ କରୁଛି । ରାଜ୍ୟ ସରକାର ଓ ସ୍ଥାନୀୟ ପ୍ରଶାସନ ଉଦ୍ଧାର ଏବଂ ରିଲିଫ କାର୍ଯ୍ୟରେ ସମ୍ପୂର୍ଣ୍ଣ ତତ୍ପରତାର ସହ ନିୟୋଜିତ ଅଛନ୍ତି ।”
ବେଙ୍ଗାଲୁରୁରେ କେମ୍ପେଗୌଡା ଅନ୍ତର୍ଜାତୀୟ ବିମାନବନ୍ଦରର ଟର୍ମିନାଲ୍ 2 ଉଦ୍‌ଘାଟନ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ବେଙ୍ଗାଲୁରୁରେ କେମ୍ପେଗୌଡା ଅନ୍ତର୍ଜାତୀୟ ବିମାନବନ୍ଦରର ଟର୍ମିନାଲ 2 ର ଉଦଘାଟନ କରିଛନ୍ତି। ଏହି ଅବସରରେ ପ୍ରଧାନମନ୍ତ୍ରୀ ବିମାନବନ୍ଦର କର୍ତ୍ତୃପକ୍ଷଙ୍କ ସହ ମଧ୍ୟ କଥାବାର୍ତ୍ତା କରିଥିଲେ ଯେଉଁଠାରେ ତାଙ୍କୁ ଟର୍ମିନାଲ୍ ବିଲ୍ଡିଂର ମଡେଲ ବିଷୟରେ ସୂଚନା ଦିଆଯାଇଥିଲା। ପ୍ରଧାନମନ୍ତ୍ରୀ ମଧ୍ୟ ଏକ୍ସପେରିଏନ୍‌ସ ସେଣ୍ଟରରେ ଥିବା ସୁବିଧା ଯାଞ୍ଚ କରିବା ସହିତ କେମ୍ପେଗୌଡ଼ା ଅନ୍ତର୍ଜାତୀୟ ବିମାନବନ୍ଦରର ଟର୍ମିନାଲ୍ 2 ପରିଦର୍ଶନ କରିଥିଲେ। ପ୍ରଧାନମନ୍ତ୍ରୀ ଟର୍ମିନାଲ୍ 2 ବିଷୟରେ ଏକ କ୍ଷୁଦ୍ର ଚଳଚ୍ଚିତ୍ର ମଧ୍ୟ ଦେଖିଥିଲେ। ପ୍ରଧାନମନ୍ତ୍ରୀ ଟ୍ୱିଟ୍ କରିଛନ୍ତି; ‘‘କେମ୍ପେଗୌଡ଼ା ଅନ୍ତର୍ଜାତୀୟ ବିମାନବନ୍ଦରର ଟର୍ମିନାଲ୍ 2, ବେଙ୍ଗାଲୁରୁ କ୍ଷମତା ସହିତ ଅଧିକ ସୁବିଧା ପ୍ରଦାନ କରିବ। ଆମର ସହରୀ କେନ୍ଦ୍ର ଗୁଡିକୁ ଉନ୍ନତ ମାନର ଭିତ୍ତିଭୂମି ଯୋଗାଇବା ଲକ୍ଷ୍ୟରେ ଏହା ଆମର ପ୍ରୟାସର ଏକ ଅଂଶ। ଟର୍ମିନାଲ ଟି ଅତ୍ୟନ୍ତ ସୁନ୍ଦର ଏବଂ ଯାତ୍ରୀ ମାନଙ୍କ ପାଇଁ ଉପଯୋଗୀ। ଏହାର ଉଦଘାଟନ କରି ମୁଁ ବହୁତ ଆନନ୍ଦିତ। ” ପୃଷ୍ଠଭୂମି ବେଙ୍ଗାଲୁରୁର କେମ୍ପେଗୌଡା ଅନ୍ତର୍ଜାତୀୟ ବିମାନବନ୍ଦରର ଟର୍ମିନାଲ୍ 2 ଟି 5000 କୋଟି ଟଙ୍କା ବ୍ୟୟରେ ନିର୍ମିତ ହୋଇଛି। ଏହି ଟର୍ମିନାଲ୍ ବିମାନବନ୍ଦରର ଯାତ୍ରୀ ନିୟନ୍ତ୍ରଣ କ୍ଷମତାକୁ ବାର୍ଷିକ 5-6 କୋଟି ଯାତ୍ରୀଙ୍କୁ ବୃଦ୍ଧି କରିବ। ବର୍ତ୍ତମାନ ଏହାର କ୍ଷମତା ପ୍ରାୟ 2.5 କୋଟି ରହିଛି। ଟର୍ମିନାଲ୍ 2 ବେଙ୍ଗାଲୁରୁର ଗାର୍ଡେନ୍ ସିଟି ପାଇଁ ସୁନ୍ଦର ଭାବରେ ଡିଜାଇନ୍ ହୋଇଛି ଏବଂ ଯାତ୍ରୀଙ୍କୁ “ବଗିଚାରେ ଚାଲିବା”ପରି ଅଭିଜ୍ଞତା ପ୍ରଦାନ କରିବ। ଯାତ୍ରୀମାନେ 10,000+ ବର୍ଗ ମିଟର ସବୁଜ କାନ୍ଥ, ହ୍ୟାଙ୍ଗିଂ ଗାର୍ଡ଼େନ ଏବଂ ଆଉଟଡୋର ଗାର୍ଡ଼େନ ଦେଇ ଯାତ୍ରା କରିବେ। ବିମାନବନ୍ଦର ପୂର୍ବରୁ କ୍ୟାମ୍ପସରେ ଅକ୍ଷୟ ଶକ୍ତିର 100% ବ୍ୟବହାର କରିବା ସହିତ ଏକ ମାନଦଣ୍ଡ ପ୍ରତିଷ୍ଠା କରିସାରିଛି। ଟର୍ମିନାଲ 2 ରେ ଡିଜାଇନ ର ଏକ ଉତ୍କୃଷ୍ଟ କଳାକୃତି ରହିଛି। ସ୍ଥାୟୀତ୍ବ ପଦକ୍ଷେପ ଉପରେ ଆଧାର କରି ଟର୍ମିନାଲ୍ 2 ବିଶ୍ୱର ସର୍ବବୃହତ ଟର୍ମିନାଲ୍ ହେବ ଯାହା କାର୍ଯ୍ୟ ଆରମ୍ଭ କରିବା ପୂର୍ବରୁ ୟୁଏସ ଜିବିସି (ଗ୍ରୀନ୍ ବିଲ୍‌ଡିଂ କାଉନ୍‌ସିଲ୍‌) ଦ୍ୱାରା ପ୍ରି–ସାର୍ଟିଫାଏଡ୍‌ ପ୍ଲାଟିନମ୍ ରେଟିଂ ହାସଲ କରିଛି। ‘ନୌରସ’ ର ବିଷୟବସ୍ତୁ ଟର୍ମିନାଲ୍ ପାଇଁ ଆରମ୍ଭ ହୋଇଥିବା ସମସ୍ତ କଳାକୃତିଗୁଡ଼ିକୁ ଏକତ୍ରିତ କରିଥାଏ। ସାମଗ୍ରୀକ ଭାବରେ, ଟର୍ମିନାଲ୍ 2 ର ଡିଜାଇନ୍ ଏବଂ ସ୍ଥାପତ୍ୟ ଚାରୋଟି ମାର୍ଗଦର୍ଶିକା ଦ୍ୱାରା ପ୍ରଭାବିତ ହୋଇଛି: ଗାର୍ଡ଼େନରେ ଏକ ଟର୍ମିନାଲ୍, ସ୍ଥିରତା, ପ୍ରଯୁକ୍ତିବିଦ୍ୟା ଏବଂ କଳା ଏବଂ ସଂସ୍କୃତି। ଏହି ସମସ୍ତ ଦିଗଗୁଡିକ ଟି2 କୁ ଟର୍ମିନାଲ୍ ଭାବରେ ପ୍ରଦର୍ଶିତ କରେ ଯାହା ଆଧୁନିକ ତଥା ପ୍ରକୃତିକୁ ଗୁରୁତ୍ବ ପ୍ରଦାନ କରି ସମସ୍ତ ଯାତ୍ରୀଙ୍କୁ ଏକ ସ୍ମରଣୀୟ ‘ଗନ୍ତବ୍ୟସ୍ଥଳ’ ଅଭିଜ୍ଞତା ପ୍ରଦାନ କରେ। ପ୍ରଧାନମନ୍ତ୍ରୀଙ୍କ ସହ କର୍ଣ୍ଣାଟକର ମୁଖ୍ୟମନ୍ତ୍ରୀ ଶ୍ରୀ ବାସଭରାଜ ବୋମ୍ମାଇ, କର୍ଣ୍ଣାଟକର ରାଜ୍ୟପାଳ ଶ୍ରୀ ଥାୱର ଚନ୍ଦ ଗେହଲୋଟ୍ ଏବଂ କେନ୍ଦ୍ର ମନ୍ତ୍ରୀ ପ୍ରହ୍ଲାଦ ଯୋଶୀ ଯୋଗ ଦେଇଥିଲେ।